**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL KLAIPĖDOS MIESTO SAVIVALDYBĖS TARYBOS 2016 M. RUGSĖJO 22 D. SPRENDIMO NR. T2-247 „DĖL KLAIPĖDOS MIESTO TAUTINIŲ MAŽUMŲ TARYBOS PRIE KLAIPĖDOS MIESTO SAVIVALDYBĖS TARYBOS NUOSTATŲ PATVIRTINIMO“ PAKEITIMO“ PROJEKTO**

**1. Parengto projekto tikslai ir uždaviniai**.

Tarybos sprendimo projektas rengiamas siekiant optimizuoti Tautinių mažumų tarybos prie Klaipėdos miesto savivaldybės tarybos (toliau – Tautinių mažumų taryba) sekretoriaus skyrimo procesą ir ištaisyti techninę klaidą – eliminuoti iš dokumento buvusį Ugdymo ir kultūros departamentą.

**2. Kaip šiuo metu yra teisiškai reglamentuojami projekte aptarti klausimai.**

Sprendimo projektas rengiamas vadovaujantis Lietuvos Respublikos vietos savivaldos įstatymo (suvestinė redakcija nuo 2023-04-01 iki 2023-06-30) 15 straipsnio 2 dalies 4 punktu: „4) savivaldybės tarybos komitetų, komisijų, kitų savivaldybės darbui organizuoti reikalingų darinių ir įstatymuose numatytų kitų komisijų sudarymas, jų nuostatų tvirtinimas;“.

**Šiuo metu** Tautinių mažumų tarybos nuostatų 21 punktas yra **išdėstytas taip**: „21. Tarybos posėdžius rengia ir juos protokoluoja sekretorius, kurį savo įsakymu skiria Savivaldybės administracijos direktorius. Tarybos techninį aptarnavimą atlieka ir kitus organizacinius klausimus pagal poreikį sprendžia Savivaldybės administracijos valstybės tarnautojai ir darbuotojai, dirbantys pagal darbo sutartis.“.

**Siūloma** punktą **performuluoti** nurodant, kad sekretoriaus pareigas atlieka Kultūros skyriaus specialistas: „21. Tarybos posėdžius rengia, juos protokoluoja ir atlieka techninį aptarnavimą bei kitus organizacinius klausimus pagal poreikį sprendžia sekretorius. Tarybos sekretoriaus pareigas atlieka Kultūros skyriaus valstybės tarnautojas arba kitas Savivaldybės administracijos direktoriaus paskirtas valstybės tarnautojas arba darbuotojas, dirbantis pagal darbo sutartį.“.

Taip pat siūloma 9.3. papunkčio formuluotėje panaikinti buvusį Ugdymo ir kultūros departamentą.

**3. Sprendimu siūlomos naujos teisinio reglamentavimo nuostatos ir kokių rezultatų laukiama.**

Siūloma optimizuoti Tautinių mažumų tarybos sekretoriaus skyrimo procesą, nurodant, kad sekretoriaus funkcijas atlieka Kultūros skyriaus specialistas. Tarybai pritarus šiam sprendimo projektui sumažės administracinė našta ir pagreitės Tautinių mažumų tarybos sekretoriaus skyrimo procesas.

**4. Sprendimu numatomo teisinio reguliavimo poveikio vertinimas.**

Neigiamų pasekmių nenumatoma. Numatomas teigiamas poveikis – Tautinių mažumų tarybos sekretoriaus funkcijas atliks Kultūros skyriaus specialistas skyriaus vedėjo pavedimu, darbuotojų kaitos atveju, nereikės ruošti įsakymų dėl sekretoriaus skyrimo.

**5. Sprendimui įgyvendinti reikalingi nauji teisės aktai, už jų parengimą atsakingi asmenys, aktų metmenys**.

Nėra.

**6. Kiek biudžeto lėšų pareikalaus ar leis sutaupyti projekto įgyvendinimas, finansavimo šaltiniai.**

Lėšų poreikio nėra.

**7. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas.**

Nėra.

**8. Kiti sprendimui priimti reikalingi pagrindimai, skaičiavimai ir paaiškinimai.**

Nėra.

PRIDEDAMA:

1. Klaipėdos miesto tautinių mažumų tarybos prie Klaipėdos miesto savivaldybės tarybos nuostatai (Klaipėdos miesto savivaldybės tarybos 2022 m. lapkričio 24 d. sprendimo Nr. T2-256 redakcija), 3 lapai;

Kultūros skyriaus vedėja Eglė Deltuvaitė